Document ID: 32019R2022

Reference:
5.12.2019
EL
Επίσημη Εφημερίδα της Ευρωπαϊκής Ένωσης
L 315/267
ΚΑΝΟΝΙΣΜΟΣ (ΕΕ) 2019/2022 ΤΗΣ ΕΠΙΤΡΟΠΗΣ
της 1ης Οκτωβρίου 2019
για τον καθορισμό απαιτήσεων οικολογικού σχεδιασμού των οικιακών πλυντηρίων πιάτων σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, για την τροποποίηση του κανονισμού (ΕΚ) αριθ. 1275/2008 της Επιτροπής και την κατάργηση του κανονισμού (ΕΕ) αριθ. 1016/2010 της Επιτροπής
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη το άρθρο 114 της Συνθήκης για τη λειτουργία της Ευρωπαϊκής Ένωσης,
Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1,
Εκτιμώντας τα ακόλουθα:
(1)
Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα, τα οποία αντιπροσωπεύουν σημαντικό όγκο πωλήσεων και εμπορικών συναλλαγών εντός της Ένωσης, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού τους, χωρίς αυτό να συνεπάγεται υπερβολικό κόστος.
(2)
Στην ανακοίνωση COM(2016)773 της Επιτροπής (2) (πρόγραμμα εργασίας για τον οικολογικό σχεδιασμό) που αποφάσισε η Επιτροπή κατ’ εφαρμογή του άρθρου 16 παράγραφος 1 της οδηγίας 2009/125/ΕΚ καθορίζονται οι προτεραιότητες εργασίας βάσει του πλαισίου για τον οικολογικό σχεδιασμό και την ενεργειακή επισήμανση για την περίοδο 2016-2019. Στο πρόγραμμα εργασίας για τον οικολογικό σχεδιασμό προσδιορίζονται οι ομάδες συνδεόμενων με την ενέργεια προϊόντων που πρέπει να εξετασθούν κατά προτεραιότητα για την ανάληψη προπαρασκευαστικών μελετών και την ενδεχόμενη λήψη εκτελεστικών μέτρων, καθώς και για την επανεξέταση του κανονισμού (ΕΕ) αριθ. 1016/2010 της Επιτροπής (3) και του κατ’ εξουσιοδότηση κανονισμού (ΕΕ) αριθ. 1059/2010 της Επιτροπής (4).
(3)
Τα μέτρα του προγράμματος εργασίας για τον οικολογικό σχεδιασμό εκτιμάται ότι προσφέρουν τη δυνατότητα συνολικής ετήσιας εξοικονόμησης τελικής ενέργειας άνω των 260 TWh το 2030, η οποία ισοδυναμεί με μείωση των εκπομπών αερίων του θερμοκηπίου κατά περίπου 100 εκατ. τόνους ετησίως το 2030. Τα οικιακά πλυντήρια πιάτων είναι μία από τις ομάδες προϊόντων που απαριθμούνται στο πρόγραμμα εργασίας, με εκτιμώμενη ετήσια εξοικονόμηση ηλεκτρικής ενέργειας 2,1 TWh, η οποία θα οδηγήσει σε μείωση των εκπομπών αερίων του θερμοκηπίου κατά 0,7 εκατομμύρια τόνους ισοδυνάμου CO2 ετησίως και σε εκτιμώμενη εξοικονόμηση ύδατος 16 εκατ. m3 το 2030.
(4)
Η Επιτροπή καθόρισε απαιτήσεις για τον οικολογικό σχεδιασμό των οικιακών πλυντηρίων πιάτων με τον κανονισμό (ΕΕ) αριθ. 1016/2010 και σύμφωνα με τον εν λόγω κανονισμό, η Επιτροπή θα πρέπει να τον επανεξετάσει με βάση την τεχνολογική πρόοδο.
(5)
Η Επιτροπή επανεξέτασε τον κανονισμό (ΕΕ) αριθ. 1016/2010 και ανέλυσε τις τεχνικές, περιβαλλοντικές και οικονομικές πτυχές των οικιακών πλυντηρίων πιάτων, καθώς και την πραγματική συμπεριφορά των χρηστών. Η επανεξέταση πραγματοποιήθηκε σε στενή συνεργασία με εμπλεκόμενους φορείς και ενδιαφερόμενα μέρη από την Ένωση και τρίτες χώρες. Τα αποτελέσματα της επανεξέτασης δημοσιοποιήθηκαν και παρουσιάσθηκαν στο φόρουμ διαβούλευσης που έχει συσταθεί βάσει του άρθρου 18 της οδηγίας 2009/125/ΕΚ.
(6)
Όπως προκύπτει από τη μελέτη επανεξέτασης, είναι αναγκαίο να αναθεωρηθούν οι απαιτήσεις οικολογικού σχεδιασμού των οικιακών πλυντηρίων πιάτων, οι απαιτήσεις που συνδέονται με τη χρήση των βασικών πόρων όπως η ενέργεια και το νερό και, επίσης, να εισαχθούν απαιτήσεις για την αποτελεσματική χρήση των πόρων όπως η δυνατότητα επισκευής και ανακύκλωσης.
(7)
Οι περιβαλλοντικές πτυχές των οικιακών πλυντηρίων πιάτων που κρίθηκαν σημαντικές για τους σκοπούς του παρόντος κανονισμού είναι η κατανάλωση ηλεκτρικής ενέργειας και νερού κατά τη φάση της χρήσης, η παραγωγή αποβλήτων στο τέλος του κύκλου ζωής και οι εκπομπές στην ατμόσφαιρα και στα ύδατα κατά τη φάση της παραγωγής (λόγω της εξόρυξης και της επεξεργασίας πρώτων υλών) και κατά τη φάση της χρήσης (λόγω της κατανάλωσης ηλεκτρικής ενέργειας).
(8)
Η ετήσια κατανάλωση ενέργειας των προϊόντων που υπόκεινται στον παρόντα κανονισμό στην Ένωση υπολογίσθηκε ότι ανήλθε το 2015 σε 31,3 TWh, η οποία αντιστοιχεί σε 11,1 εκατ. τόνους ισοδυνάμου CO2. Η προβλεπόμενη κατανάλωση ενέργειας των οικιακών πλυντηρίων πιάτων σε ένα σενάριο διατήρησης της υφιστάμενης κατάστασης αναμένεται να αυξηθεί σε 49,0 TWh το 2030, κυρίως λόγω της αύξησης του συνολικού αριθμού χρησιμοποιούμενων πλυντηρίων πιάτων. Η εν λόγω αύξηση της κατανάλωσης ενέργειας μπορεί, ωστόσο, να περιορισθεί εάν επικαιροποιηθούν οι υφιστάμενες απαιτήσεις οικολογικού σχεδιασμού. Ομοίως, η κατανάλωση νερού των οικιακών πλυντηρίων πιάτων είχε υπολογισθεί σε 318 εκατ. m3 το 2015 και αναμένεται να αυξηθεί σε έως 531 εκατ. m3 το 2030 εάν δεν επικαιροποιηθούν οι απαιτήσεις. Τέλος, η διάρκεια ζωής των οικιακών πλυντηρίων πιάτων εκτιμήθηκε ότι έχει μειωθεί τα τελευταία έτη σε περίπου 12,5 έτη και ελλείψει κινήτρων η τάση αυτή αναμένεται ότι θα συνεχιστεί.
(9)
Στην ανακοίνωση COM (2015)614 final (5) της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών (σχέδιο δράσης για την κυκλική οικονομία) και στην ανακοίνωση σχετικά με το πρόγραμμα εργασίας για τον οικολογικό σχεδιασμό (6) τονίζεται η σημασία της χρήσης του πλαισίου οικολογικού σχεδιασμού ώστε να υποστηριχθεί η μετάβαση σε μια οικονομία κυκλική και πιο αποδοτική ως προς τη χρήση των πόρων. Η οδηγία 2012/19/ΕΕ του Ευρωπαϊκού Κοινοβουλίου και του Συμβουλίου (7) παραπέμπει στην οδηγία 2009/125/ΕΚ και επισημαίνει ότι οι απαιτήσεις οικολογικού σχεδιασμού αναμένεται ότι θα διευκολύνουν την επαναχρησιμοποίηση, την αποσυναρμολόγηση και την ανάκτηση των αποβλήτων ηλεκτρικού και ηλεκτρονικού εξοπλισμού (ΑΗΗΕ) μέσω της ανάντη αντιμετώπισης των προβλημάτων. Συνεπώς, ο παρών κανονισμός θα πρέπει να καθορίσει κατάλληλες απαιτήσεις που συμβάλλουν στους στόχους κυκλικής οικονομίας.
(10)
Τα μη οικιακά πλυντήρια πιάτων έχουν διακριτά χαρακτηριστικά και χρήσεις. Υπόκεινται σε διαφορετικό κανονιστικό έργο και συγκεκριμένα στην οδηγία 2006/42/ΕΚ του Ευρωπαϊκού Κοινοβουλίου και του Συμβουλίου (8) σχετικά με τα μηχανήματα και δεν πρέπει να περιληφθούν στο πεδίο εφαρμογής του παρόντος κανονισμού. Οι διατάξεις για τα οικιακά πλυντήρια πιάτων θα πρέπει να εφαρμόζονται για τα πλυντήρια πιάτων με τα ίδια τεχνικά χαρακτηριστικά, ανεξαρτήτως της ρύθμισής τους κατά τη χρήση τους. Όλα τα οικιακά πλυντήρια πιάτων πρέπει να συμμορφώνονται με ελάχιστες απαιτήσεις σχετικά με τον καθαρισμό και το στέγνωμα, ανεξαρτήτως των χρησιμοποιούμενων μεθόδων.
(11)
Θα πρέπει να καθορισθούν ειδικές απαιτήσεις για τις καταστάσεις λειτουργίας των οικιακών πλυντηρίων πιάτων με χαμηλή κατανάλωση ισχύος. Οι απαιτήσεις του κανονισμού (ΕΚ) αριθ. 1275/2008 της Επιτροπής (9) δεν πρέπει να εφαρμόζονται για τα οικιακά πλυντήρια πιάτων που υπάγονται στο πεδίο εφαρμογής του παρόντος κανονισμού. Ο κανονισμός (ΕΚ) αριθ. 1275/2008 πρέπει να τροποποιηθεί αναλόγως.
(12)
Οι σχετικές παράμετροι για τα προϊόντα αυτά πρέπει να υπολογίζονται με αξιόπιστες, ακριβείς και αναπαραγώγιμες μεθόδους. Στις εν λόγω μεθόδους θα πρέπει να λαμβάνονται υπόψη οι γενικώς αποδεκτές πλέον σύγχρονες μέθοδοι μετρήσεων, όπως επίσης, εφόσον διατίθενται, τα εναρμονισμένα πρότυπα που έχουν εκδώσει οι ευρωπαϊκοί οργανισμοί τυποποίησης, όπως απαριθμούνται στο παράρτημα I του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (10).
(13)
Σύμφωνα με το άρθρο 8 της οδηγίας 2009/125/ΕΚ, ο παρών κανονισμός πρέπει να προσδιορίσει τις εφαρμοστέες διαδικασίες αξιολόγησης της συμμόρφωσης.
(14)
Για να διευκολύνονται οι έλεγχοι συμμόρφωσης, οι κατασκευαστές, οι εισαγωγείς ή οι εξουσιοδοτημένοι αντιπρόσωποι πρέπει να παρέχουν πληροφορίες στην τεχνική τεκμηρίωση που αναφέρεται στα παραρτήματα IV και V της οδηγίας 2009/125/ΕΚ, εφόσον οι πληροφορίες αυτές σχετίζονται με τις απαιτήσεις που καθορίζονται στον παρόντα κανονισμό.
(15)
Εάν οι παράμετροι της τεχνικής τεκμηρίωσης, όπως καθορίζονται στον παρόντα κανονισμό, είναι ταυτόσημες με τις παραμέτρους του δελτίου πληροφοριών του προϊόντος που ορίζεται στον κατ’ εξουσιοδότηση κανονισμό (ΕΕ) 2019/2017 της Επιτροπής (11), οι κατασκευαστές, οι εισαγωγείς ή οι εξουσιοδοτημένοι αντιπρόσωποί τους πρέπει να εισάγουν τα αντίστοιχα δεδομένα στη βάση δεδομένων για τα προϊόντα που καθορίζεται στον κανονισμό (ΕΕ) 2017/1369 του Ευρωπαϊκού Κοινοβουλίου και του Συμβουλίου (12) και δεν χρειάζεται πλέον να τις διαβιβάζουν στις αρχές επιτήρησης της αγοράς με την τεχνική τεκμηρίωση.
(16)
Για να εξασφαλιστεί η αποτελεσματικότητα και η αξιοπιστία του κανονισμού και η προστασία των καταναλωτών, δεν πρέπει να επιτρέπεται η εμπορία προϊόντων των οποίων οι επιδόσεις μεταβάλλονται αυτόματα σε συνθήκες δοκιμής με σκοπό τη βελτίωση των δηλωμένων παραμέτρων.
(17)
Επιπλέον των απαιτήσεων που καθορίζονται στον παρόντα κανονισμό, θα πρέπει να προσδιορισθούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών με στόχο την ευρεία διάθεση πληροφοριών σχετικά με τις περιβαλλοντικές επιδόσεις όλου του κύκλου ζωής των προϊόντων που υπόκεινται στον παρόντα κανονισμό και την εύκολη πρόσβαση σε αυτές, σύμφωνα με το παράρτημα I μέρος 3 σημείο 2 της οδηγίας 2009/125/ΕΚ.
(18)
Ο παρών κανονισμός θα πρέπει να επανεξεταστεί, ώστε να αξιολογηθεί η καταλληλότητα και η αποτελεσματικότητα των διατάξεών του για την επίτευξη των στόχων του. Το χρονοδιάγραμμα της επανεξέτασης θα πρέπει να επαρκεί για την εφαρμογή όλων των διατάξεων και την εμφάνιση των αποτελεσμάτων τους στην αγορά.
(19)
Ο κανονισμός (ΕΕ) αριθ. 1016/2010 θα πρέπει να καταργηθεί.
(20)
Για να διευκολυνθεί η μετάβαση από τον κανονισμό (ΕΕ) αριθ. 1016/2010 στον παρόντα κανονισμό, θα πρέπει να επιτραπεί να χρησιμοποιείται η ονομασία «eco» αντί της ονομασίας «σύνηθες πρόγραμμα», από την έναρξη ισχύος του παρόντος κανονισμού.
(21)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
1.   Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά ή τη θέση σε λειτουργία ηλεκτρικών οικιακών πλυντηρίων πιάτων που τροφοδοτούνται από το ηλεκτρικό δίκτυο, συμπεριλαμβανομένων των εντοιχιζόμενων οικιακών πλυντηρίων πιάτων και των οικιακών πλυντηρίων πιάτων που μπορούν να λειτουργούν επίσης με μπαταρία.
2.   Ο παρών κανονισμός δεν εφαρμόζεται για:
α)
τα πλυντήρια πιάτων που εμπίπτουν στο πεδίο εφαρμογής της οδηγίας 2006/42/ΕΚ·
β)
τα οικιακά πλυντήρια πιάτων που λειτουργούν με μπαταρίες και μπορούν να συνδεθούν στο ηλεκτρικό δίκτυο μέσω μετατροπέα εναλλασσόμενου/συνεχούς ρεύματος (ΕΡ/ΣΡ) που πωλείται χωριστά.
Άρθρο 2
Ορισμοί
Για τους σκοπούς του παρόντος κανονισμού, νοούνται ως:
1)
«δίκτυο» ή «ηλεκτρικό δίκτυο»: η παροχή ηλεκτρικής ενέργειας από το δίκτυο τάσης 230 (± 10 %) Volt εναλλασσομένου ρεύματος 50 Hz·
2)
«οικιακό πλυντήριο πιάτων»: μηχανή που καθαρίζει και ξεβγάζει επιτραπέζια σκεύη και έχει δηλωθεί από τον κατασκευαστή στη δήλωση συμμόρφωσης ότι συμμορφώνεται με την οδηγία 2014/35/ΕΕ του Ευρωπαϊκού Κοινοβουλίου και του Συμβουλίου (13) ή με την οδηγία 2014/53/ΕΕ του Ευρωπαϊκού Κοινοβουλίου και του Συμβουλίου (14)·
3)
«εντοιχιζόμενο οικιακό πλυντήριο πιάτων»: οικιακό πλυντήριο πιάτων που έχει σχεδιαστεί, υποβληθεί σε δοκιμή και διατίθεται στην αγορά αποκλειστικά για:
α)
να τοποθετείται μέσα σε ξύλινες κατασκευές ή να εσωκλείεται (από επάνω, από κάτω και πλευρικά) σε τοιχώματα·
β)
να στερεώνεται πλευρικά, στην οροφή ή στο δάπεδο των ξύλινων κατασκευών ή των τοιχωμάτων· και
γ)
να εφοδιάζεται με αυτοτελή εργοστασιακή επένδυση της όψης ή να δέχεται μετωπικό τοίχωμα κατά παραγγελία·
4)
«ισοδύναμο μοντέλο»: μοντέλο το οποίο έχει τα ίδια τεχνικά χαρακτηριστικά που έχουν σημασία για τις τεχνικές πληροφορίες που πρέπει να παρέχονται, αλλά διατίθεται στην αγορά ή τίθεται σε λειτουργία από τον ίδιο κατασκευαστή, εισαγωγέα ή εξουσιοδοτημένο αντιπρόσωπο ως άλλο μοντέλο με διαφορετικό αναγνωριστικό μοντέλου·
5)
«αναγνωριστικό μοντέλου»: κωδικός, συνήθως αλφαριθμητικός, για τη διάκριση συγκεκριμένου μοντέλου προϊόντος από άλλα μοντέλα με το ίδιο εμπορικό σήμα ή με την ίδια επωνυμία κατασκευαστή, εισαγωγέα ή εξουσιοδοτημένου αντιπροσώπου·
6)
«βάση δεδομένων για τα προϊόντα»: συλλογή δεδομένων σχετικών με προϊόντα, η οποία πραγματοποιείται με συστηματικό τρόπο και συνίσταται σε ένα δημόσιο τμήμα, απευθυνόμενο στον καταναλωτή, του οποίου οι πληροφορίες σχετικά με τις παραμέτρους των μεμονωμένων προϊόντων είναι προσβάσιμες με ηλεκτρονικά μέσα, σε διαδικτυακή πύλη για την προσβασιμότητα και σε ένα τμήμα για τη συμμόρφωση, με σαφώς καθορισμένες απαιτήσεις προσβασιμότητας και ασφάλειας, όπως καθορίζονται στον κανονισμό (ΕΕ) 2017/1369·
7)
«πρόγραμμα»: σειρά προκαθορισμένων λειτουργιών τις οποίες δηλώνει ο κατασκευαστής, ο εισαγωγέας ή ο εξουσιοδοτημένος αντιπρόσωπος ως κατάλληλες για συγκεκριμένα επίπεδα ρύπων ή τύπους φορτίου ή αμφότερα·
8)
«eco»: η ονομασία προγράμματος οικιακού πλυντηρίου πιάτων που δηλώνει ο κατασκευαστής, ο εισαγωγέας ή ο εξουσιοδοτημένος αντιπρόσωπος ως κατάλληλο για τον καθαρισμό κανονικά λερωμένων επιτραπέζιων σκευών, με το οποίο συνδέονται οι απαιτήσεις οικολογικού σχεδιασμού για την ενεργειακή απόδοση και τις επιδόσεις καθαρισμού και στεγνώματος·
Πρόσθετοι ορισμοί για τους σκοπούς των παραρτημάτων παρατίθενται στο παράρτημα I.
Άρθρο 3
Απαιτήσεις οικολογικού σχεδιασμού
Οι απαιτήσεις οικολογικού σχεδιασμού που καθορίζονται στο παράρτημα II εφαρμόζονται από τις ημερομηνίες που αναφέρονται στο εν λόγω παράρτημα.
Άρθρο 4
Αξιολόγηση της συμμόρφωσης
1.   Η διαδικασία αξιολόγησης της συμμόρφωσης που αναφέρεται στο άρθρο 8 της οδηγίας 2009/125/ΕΚ συνίσταται στο σύστημα εσωτερικού ελέγχου σχεδιασμού που καθορίζεται στο παράρτημα IV της εν λόγω οδηγίας ή στο σύστημα διαχείρισης που καθορίζεται στο παράρτημα V της ίδιας οδηγίας.
2.   Για τους σκοπούς της αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, η τεχνική τεκμηρίωση περιέχει τις δηλωθείσες τιμές των παραμέτρων που παρατίθενται στο παράρτημα II σημεία 2, 3 και 4, καθώς και τις λεπτομέρειες και τα αποτελέσματα των υπολογισμών που εκτελέστηκαν σύμφωνα με το παράρτημα III.
3.   Εάν οι πληροφορίες που περιλαμβάνονται στην τεχνική τεκμηρίωση συγκεκριμένου μοντέλου εξάγονται:
α)
από μοντέλο με τα ίδια τεχνικά χαρακτηριστικά που έχουν σημασία για τις τεχνικές πληροφορίες που πρέπει να παρέχονται, αλλά παράγεται από διαφορετικό κατασκευαστή, ή
β)
με υπολογισμό βάσει του σχεδιασμού ή με παρέκταση από άλλο μοντέλο του ίδιου ή διαφορετικού κατασκευαστή, ή αμφότερα,
η τεχνική τεκμηρίωση περιέχει τις λεπτομέρειες του εν λόγω υπολογισμού, την αξιολόγηση που πραγματοποίησε ο κατασκευαστής για να επαληθεύσει την ακρίβεια του υπολογισμού και, ενδεχομένως, τη δήλωση ταυτότητας μεταξύ των μοντέλων διαφορετικών κατασκευαστών.
Η τεχνική τεκμηρίωση περιλαμβάνει κατάλογο όλων των ισοδύναμων μοντέλων με τα αναγνωριστικά τους.
4.   Η τεχνική τεκμηρίωση περιλαμβάνει τις πληροφορίες με τη σειρά και τον τρόπο που καθορίζονται στο παράρτημα VI του κανονισμού (ΕΕ) 2019/2017. Για τους σκοπούς της επιτήρησης της αγοράς, οι κατασκευαστές, οι εισαγωγείς ή οι εξουσιοδοτημένοι αντιπρόσωποί τους μπορούν, με την επιφύλαξη του παραρτήματος IV σημείο 2 στοιχείο ζ) της οδηγίας 2009/125/ΕΚ, να παραπέμπουν στην τεχνική τεκμηρίωση που έχουν αναρτήσει στη βάση δεδομένων για τα προϊόντα, η οποία περιέχει τις ίδιες πληροφορίες που ορίζει ο κανονισμός (ΕΕ) 2019/2017.
Άρθρο 5
Διαδικασία επαλήθευσης για τους σκοπούς επιτήρησης της αγοράς
Οι αρχές των κρατών μελών εφαρμόζουν τη διαδικασία επαλήθευσης που καθορίζεται στο παράρτημα IV όταν διενεργούν τους ελέγχους επιτήρησης της αγοράς που αναφέρονται στο άρθρο 3 σημείο 2 της οδηγίας 2009/125/ΕΚ.
Άρθρο 6
Καταστρατήγηση
Ο κατασκευαστής, ο εισαγωγέας ή ο εξουσιοδοτημένος αντιπρόσωπος δεν διαθέτει στην αγορά προϊόντα σχεδιασμένα κατά τρόπον ώστε να μπορούν να ανιχνεύουν ότι υποβάλλονται σε δοκιμή (π.χ. να αναγνωρίζουν τις συνθήκες δοκιμής ή τον κύκλο δοκιμής) και να αντιδρούν συγκεκριμένα με αυτόματη αλλοίωση των επιδόσεών τους κατά τη διάρκεια της δοκιμής, με σκοπό την επίτευξη ευνοϊκότερου επιπέδου οποιασδήποτε παραμέτρου που έχει δηλώσει ο κατασκευαστής, ο εισαγωγέας ή ο εξουσιοδοτημένος αντιπρόσωπος στην τεχνική τεκμηρίωση ή σε οποιοδήποτε παρεχόμενο έγγραφο.
Η κατανάλωση ενέργειας και νερού του προϊόντος και οποιαδήποτε από τις λοιπές δηλωμένες παραμέτρους δεν χειροτερεύει μετά από ενημέρωση του λογισμικού ή του υλικολογισμικού όταν η μέτρηση πραγματοποιείται με το ίδιο πρότυπο δοκιμής που χρησιμοποιήθηκε αρχικά για τη δήλωση συμμόρφωσης, εκτός εάν έχει δοθεί ρητή συγκατάθεση του τελικού χρήστη πριν από την ενημέρωση. Δεν επέρχεται μεταβολή στις επιδόσεις συνεπεία της απόρριψης της ενημέρωσης.
Άρθρο 7
Ενδεικτικά κριτήρια συγκριτικής αξιολόγησης
Τα ενδεικτικά κριτήρια συγκριτικής αξιολόγησης για τα προϊόντα και τις τεχνολογίες με τις βέλτιστες επιδόσεις που διατίθενται στην αγορά κατά την έκδοση του παρόντος κανονισμού καθορίζονται στο παράρτημα V.
Άρθρο 8
Επανεξέταση
Η Επιτροπή επανεξετάζει τον παρόντα κανονισμό λαμβάνοντας υπόψη την τεχνολογική πρόοδο και υποβάλλει στο φόρουμ διαβούλευσης τα αποτελέσματα της επανεξέτασης αυτής, συνοδευόμενα, κατά περίπτωση, από σχέδιο πρότασης αναθεώρησης έως τις 25 Δεκεμβρίου 2025.
Η επανεξέταση εστιάζεται ιδίως στα ακόλουθα:
α)
τις δυνατότητες βελτίωσης όσον αφορά τις ενεργειακές και περιβαλλοντικές επιδόσεις των οικιακών πλυντηρίων πιάτων, λαμβανομένων υπόψη μεταξύ άλλων των επιδόσεων στεγνώματος·
β)
το επίπεδο των ανοχών επαλήθευσης·
γ)
αξιολόγηση της εξέλιξης της συμπεριφοράς των καταναλωτών και του βαθμού διείσδυσης των οικιακών πλυντηρίων πιάτων στα κράτη μέλη της ΕΕ·
δ)
την αποτελεσματικότητα των υφιστάμενων απαιτήσεων σχετικά με την αποτελεσματική χρήση των πόρων·
ε)
τη σκοπιμότητα καθορισμού πρόσθετων απαιτήσεων για την αποτελεσματική χρήση των πόρων για προϊόντα σύμφωνα με τους στόχους της κυκλικής οικονομίας, καθώς και για το αν πρέπει να συμπεριληφθούν περισσότερα ανταλλακτικά.
Άρθρο 9
Τροποποίηση του κανονισμού (ΕΚ) αριθ. 1275/2008
Στο σημείο 1 του παραρτήματος I του κανονισμού (ΕΚ) αριθ. 1275/2008, το λήμμα «Πλυντήρια πιάτων» απαλείφεται.
Άρθρο 10
Κατάργηση
Ο κανονισμός (ΕΕ) αριθ. 1016/2010 καταργείται από την 1η Μαρτίου 2021.
Άρθρο 11
Μεταβατικά μέτρα
Από τις 25η Δεκεμβρίου 2019 έως τις 28 Φεβρουαρίου 2021, κατά παρέκκλιση της απαίτησης του παραρτήματος I σημείο 1 περίπτωση (1) του κανονισμού (ΕΕ) αριθ. 1016/2010, αντί της ονομασίας «σύνηθες πρόγραμμα» επιτρέπεται να χρησιμοποιείται η ονομασία «eco» για το σύνηθες πρόγραμμα, σύμφωνα με το σημείο 1 του παραρτήματος II του παρόντος κανονισμού.
Άρθρο 12
Έναρξη ισχύος και εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαρτίου 2021. Ωστόσο, το άρθρο 6 πρώτο εδάφιο και το άρθρο 11 εφαρμόζονται από τις 25η Δεκεμβρίου 2019.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Οκτωβρίου 2019.
Για την Επιτροπή
Ο Πρόεδρος
Jean-Claude JUNCKER
(1)  ΕΕ L 285 της 31.10.2009, σ. 10.
(2)  Ανακοίνωση της Επιτροπής. Πρόγραμμα εργασίας της περιόδου 2016-2019 για τον οικολογικό σχεδιασμό, COM(2016)773 final της 30.11.2016.
(3)  Κανονισμός (ΕΕ) αριθ. 1016/2010 της Επιτροπής, της 10ης Νοεμβρίου 2010, σχετικά με την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για οικιακά πλυντήρια πιάτων (ΕΕ L 293 της 11.11.2010, σ. 31).
(4)  Κατ’ εξουσιοδότηση κανονισμός (ΕΕ) αριθ. 1059/2010 της Επιτροπής, της 28ης Σεπτεμβρίου 2010, που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των οικιακών πλυντηρίων πιάτων (ΕΕ L 314 της 30.11.2010, σ. 1).
(5)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Το κλείσιμο του κύκλου – Ένα σχέδιο δράσης της ΕΕ για την κυκλική οικονομία (COM/2015/614 final της 2.12.2015).
(6)  COM(2016) 773 final της 30.11.2016.
(7)  Οδηγία 2012/19/ΕΕ του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τα απόβλητα ηλεκτρικού και ηλεκτρονικού εξοπλισμού (ΑΗΗΕ) (ΕΕ L 197 της 24.7.2012, σ. 38).
(8)  Οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/EK (ΕΕ L 157 της 9.6.2006, σ. 24).
(9)  Κανονισμός (ΕΚ) αριθ. 1275/2008 της Επιτροπής, της 17ης Δεκεμβρίου 2008, για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής ή εκτός λειτουργίας (ΕΕ L 339 της 18.12.2008, σ. 45).
(10)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
(11)  Κατ’ εξουσιοδότηση κανονισμός (ΕΕ) 2019/2017 της Επιτροπής, της 11ης Μαρτίου 2019, για τη συμπλήρωση του κανονισμού (ΕΕ) 2017/1369 του Ευρωπαϊκού Κοινοβουλίου και του Συμβουλίου όσον αφορά την ενεργειακή επισήμανση των οικιακών πλυντηρίων πιάτων και για την κατάργηση του κατ’ εξουσιοδότηση κανονισμού (ΕΕ) αριθ. 1059/2010 της Επιτροπής (Βλέπε σελίδα 134 της παρούσας Επίσημης Εφημερίδας)
(12)  Κανονισμός (ΕΕ) 2017/1369 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τον καθορισμό ενός πλαισίου για την ενεργειακή σήμανση και για την κατάργηση της οδηγίας 2010/30/ΕΕ (ΕΕ L 198 της 28.7.2017, σ. 1).
(13)  Οδηγία 2014/35/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για την εναρμόνιση των νομοθεσιών των κρατών μελών σχετικά με τη διαθεσιμότητα στην αγορά ηλεκτρολογικού υλικού που προορίζεται να χρησιμοποιηθεί εντός ορισμένων ορίων τάσης (ΕΕ L 96 της 29.3.2014, σ. 357).
(14)  Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με την εναρμόνιση των νομοθεσιών των κρατών μελών σχετικά με τη διαθεσιμότητα ραδιοεξοπλισμού στην αγορά και την κατάργηση της οδηγίας 1999/5/ΕΚ (ΕΕ L 153 της 22.5.2014, σ. 62).
ΠΑΡΑΡΤΗΜΑ I
Ορισμοί εφαρμοστέοι στα παραρτήματα
Ισχύουν οι ακόλουθοι ορισμοί:
1.
«δείκτης ενεργειακής απόδοσης (Energy Efficiency Index/EEI)»: ο λόγος της κατανάλωσης ενέργειας του προγράμματος eco προς την κατανάλωση ενέργειας του συνήθους προγράμματος·
2.
«κατανάλωση ενέργειας του προγράμματος eco (eco programme energy consumption/EPEC)»: η κατανάλωση ενέργειας οικιακού πλυντηρίου πιάτων με το πρόγραμμα eco, εκφραζόμενη σε κιλοβατώρες ανά κύκλο·
3.
«κατανάλωση ενέργειας του συνήθους προγράμματος (standard programme energy consumption/SPEC)»: η κατανάλωση ενέργειας που λαμβάνεται ως αναφορά συναρτήσει της ονομαστικής χωρητικότητας, εκφραζόμενη σε κιλοβατώρες ανά κύκλο·
4.
«ατομικό σερβίτσιο»: σύνολο επιτραπέζιων σκευών προς χρήση από ένα άτομο, χωρίς τα σκεύη σερβιρίσματος·
5.
«σκεύη σερβιρίσματος»: είδη για την παρασκευή και το σερβίρισμα τροφών στα οποία είναι δυνατόν να συμπεριλαμβάνονται κατσαρόλες, γαβάθες, μαχαιροπίρουνα σερβιρίσματος και πιατέλες·
6.
«ονομαστική χωρητικότητα»: ο μέγιστος αριθμός ατομικών σερβίτσιων μαζί με τα σκεύη σερβιρίσματος που μπορεί να καθαρίζει, να ξεβγάζει και να στεγνώνει οικιακό πλυντήριο πιάτων σε ένα κύκλο όταν φορτωθεί σύμφωνα με τις οδηγίες του κατασκευαστή, του εισαγωγέα ή του εξουσιοδοτημένου αντιπροσώπου·
7.
«δείκτης επιδόσεων καθαρισμού (IC)»: ο λόγος των επιδόσεων καθαρισμού οικιακού πλυντηρίου πιάτων προς τις επιδόσεις καθαρισμού οικιακού πλυντηρίου πιάτων αναφοράς·
8.
«δείκτης επιδόσεων στεγνώματος (ID)»: ο λόγος των επιδόσεων στεγνώματος οικιακού πλυντηρίου πιάτων προς τις επιδόσεις στεγνώματος οικιακού πλυντηρίου πιάτων αναφοράς·
9.
«διάρκεια προγράμματος (Tt)»: το χρονικό διάστημα από την έναρξη του επιλεγέντος προγράμματος, εξαιρουμένης τυχόν προγραμματισμένης από τον χρήστη καθυστέρησης της έναρξης, μέχρι να εμφανιστεί ένδειξη τέλους του προγράμματος και ο χρήστης να έχει πρόσβαση στο φορτίο·
10.
«κύκλος»: πλήρης διαδικασία καθαρισμού, ξεβγάλματος και στεγνώματος, όπως καθορίζεται από το επιλεγέν πρόγραμμα, η οποία συνίσταται σε διαδοχή λειτουργιών μέχρι να παύσουν όλες οι λειτουργίες·
11.
«κατάσταση εκτός λειτουργίας»: κατάσταση κατά την οποία το οικιακό πλυντήριο πιάτων είναι συνδεδεμένο με το ηλεκτρικό δίκτυο και δεν παρέχει καμία λειτουργία· οι ακόλουθες καταστάσεις θεωρούνται επίσης καταστάσεις εκτός λειτουργίας:
α)
καταστάσεις οι οποίες παρέχουν μόνον ένδειξη της κατάστασης εκτός λειτουργίας·
β)
καταστάσεις που παρέχουν μόνον λειτουργικότητες με σκοπό να διασφαλίζεται η ηλεκτρομαγνητική συμβατότητα σύμφωνα με την οδηγία 2014/30/ΕΕ του Ευρωπαϊκού Κοινοβουλίου και του Συμβουλίου (1)·
12.
«κατάσταση αναμονής»: κατάσταση κατά την οποία το οικιακό πλυντήριο πιάτων είναι συνδεδεμένο με το ηλεκτρικό δίκτυο και παρέχει μόνο τις ακόλουθες λειτουργίες, οι οποίες μπορούν να διαρκούν επ’ αόριστον:
α)
λειτουργία επανενεργοποίησης, ή λειτουργία επανενεργοποίησης και απλή ένδειξη ότι η λειτουργία επανενεργοποίησης είναι ενεργοποιημένη· και/ή
β)
λειτουργία επανενεργοποίησης μέσω σύνδεσης με δίκτυο· και/ή
γ)
απεικόνιση πληροφοριών ή κατάστασης· και/ή
δ)
λειτουργία ανίχνευσης για μέτρα έκτακτης ανάγκης.
13.
«δίκτυο»: υποδομή επικοινωνίας με τοπολογία ζεύξεων, αρχιτεκτονική, η οποία περιλαμβάνει υλικά δομικά στοιχεία, οργανωτικές αρχές, διαδικασίες και μορφοτύπους επικοινωνίας (πρωτόκολλα)·
14.
«καθυστέρηση έναρξης»: κατάσταση στην οποία ο χρήστης έχει επιλέξει καθορισμένη καθυστέρηση για την έναρξη του κύκλου του επιλεγμένου προγράμματος·
15.
«ανταλλακτικό»: χωριστό στοιχείο το οποίο μπορεί να αντικαταστήσει ένα στοιχείο με την ίδια ή με παρόμοια λειτουργία σε ένα προϊόν·
16.
«επαγγελματίας επισκευαστής»: επιτηδευματίας ή επιχείρηση που παρέχει υπηρεσίες επισκευής και επαγγελματικής συντήρησης οικιακών πλυντηρίων πιάτων·
17.
«κατανάλωση νερού του προγράμματος eco (eco programme water consumption/EPWC)»: η κατανάλωση νερού οικιακού πλυντηρίου πιάτων με το πρόγραμμα eco, εκφραζόμενη σε λίτρα ανά κύκλο·
18.
«εγγύηση»: κάθε ανάληψη υποχρέωσης εκ μέρους του εμπόρου λιανικής πώλησης ή του κατασκευαστή έναντι του καταναλωτή για:
α)
την επιστροφή του καταβληθέντος τιμήματος· ή
β)
την αντικατάσταση, την επισκευή ή τον οποιοδήποτε χειρισμό οικιακών πλυντηρίων πιάτων, αν δεν πληρούν τις προδιαγραφές που αναφέρονται στη δήλωση της εγγύησης ή στη σχετική διαφήμιση·
(1)  Οδηγία 2014/30/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, για την εναρμόνιση των νομοθεσιών των κρατών μελών σχετικά με την ηλεκτρομαγνητική συμβατότητα (ΕΕ L 96 της 29.3.2014, σ. 79).
ΠΑΡΑΡΤΗΜΑ II
Απαιτήσεις οικολογικού σχεδιασμού
1.   ΑΠΑΙΤΗΣΕΙΣ ΠΡΟΓΡΑΜΜΑΤΟΣ
Από την 1η Μαρτίου 2021, τα οικιακά πλυντήρια πιάτων διαθέτουν πρόγραμμα eco το οποίο συμμορφώνεται με τις ακόλουθες απαιτήσεις:
α)
το εν λόγω πρόγραμμα:
—
ονομάζεται «eco» στη διάταξη επιλογής προγράμματος του οικιακού πλυντηρίου πιάτων, στην οθόνη του οικιακού πλυντηρίου πιάτων, εάν υπάρχει, και στη σχετική εφαρμογή δικτύου, εάν υπάρχει,
—
ορίζεται ως προκαθορισμένο πρόγραμμα των οικιακών πλυντηρίων πιάτων που είναι εφοδιασμένα με αυτόματη επιλογή προγράμματος ή με οποιαδήποτε λειτουργία διατήρησης της επιλογής προγράμματος· ή, εάν δεν υπάρχει αυτόματη επιλογή προγράμματος, είναι διαθέσιμο προς απευθείας επιλογή χωρίς να απαιτείται οποιαδήποτε άλλη επιλογή, όπως ειδική θερμοκρασία ή φορτίο,
β)
η ονομασία «eco» χρησιμοποιείται αποκλειστικά για το πρόγραμμα αυτό. Η μορφοποίηση του «eco» δεν είναι περιορισμένη ως προς τη γραμματοσειρά, το μέγεθος των χαρακτήρων, τη διάκριση πεζών-κεφαλαίων ή το χρώμα. Η μόνη άλλη πρόσθετη πληροφορία που μπορεί να συνδυάζεται με τον όρο «eco» είναι η θερμοκρασία του προγράμματος eco·
γ)
οι ενδείξεις «κανονικό», «καθημερινό», «τακτικό» και «σύνηθες» και οι μεταφράσεις τους σε όλες τις επίσημες γλώσσες της ΕΕ δεν χρησιμοποιούνται στις ονομασίες των προγραμμάτων για τα οικιακά πλυντήρια πιάτων, ούτε μεμονωμένα ούτε σε συνδυασμό με άλλες πληροφορίες.
2.   ΑΠΑΙΤΗΣΕΙΣ ΕΝΕΡΓΕΙΑΚΗΣ ΑΠΟΔΟΣΗΣ
Από την 1η Μαρτίου 2021, τα οικιακά πλυντήρια πιάτων συμμορφώνονται με τις ακόλουθες απαιτήσεις:
α)
ο Δείκτης Ενεργειακής Απόδοσης (EEI) είναι μικρότερος του 63.
Από την 1η Μαρτίου 2024, τα οικιακά πλυντήρια πιάτων συμμορφώνονται με τις ακόλουθες απαιτήσεις:
β)
ο EEI είναι μικρότερος του 56 για τα οικιακά πλυντήρια πιάτων με ονομαστική χωρητικότητα ίση ή ανώτερη των 10 ατομικών σερβίτσιων.
Ο EEI υπολογίζεται σύμφωνα με το παράρτημα III.
3.   ΛΕΙΤΟΥΡΓΙΚΕΣ ΑΠΑΙΤΗΣΕΙΣ
Από την 1η Μαρτίου 2021, τα οικιακά πλυντήρια πιάτων συμμορφώνονται με τις ακόλουθες απαιτήσεις:
α)
ο δείκτης επιδόσεων καθαρισμού (IC) είναι μεγαλύτερος του 1,12·
β)
ο δείκτης επιδόσεων στεγνώματος (ID) είναι μεγαλύτερος του 1,06 για τα οικιακά πλυντήρια πιάτων με ονομαστική χωρητικότητα άνω των 7 ατομικών σερβίτσιων·
γ)
ο δείκτης επιδόσεων στεγνώματος (ID) είναι μεγαλύτερος του 0,86 για τα οικιακά πλυντήρια πιάτων με ονομαστική χωρητικότητα ίση ή μικρότερη των 7 ατομικών σερβίτσιων·
Οι IC και ID υπολογίζονται σύμφωνα με το παράρτημα III.
4.   ΚΑΤΑΣΤΑΣΕΙΣ ΧΑΜΗΛΗΣ ΚΑΤΑΝΑΛΩΣΗΣ ΙΣΧΥΟΣ
Από την 1η Μαρτίου 2021, τα οικιακά πλυντήρια πιάτων συμμορφώνονται με τις ακόλουθες απαιτήσεις:
α)
τα οικιακά πλυντήρια πιάτων διαθέτουν κατάσταση εκτός λειτουργίας ή κατάσταση αναμονής ή και τα δύο. Η κατανάλωση ισχύος των εν λόγω καταστάσεων δεν υπερβαίνει τα 0,50 W·
β)
εάν η κατάσταση αναμονής περιλαμβάνει απεικόνιση πληροφοριών ή κατάστασης, η κατανάλωση ισχύος στην κατάσταση αυτή δεν υπερβαίνει το 1,00 W·
γ)
εάν η κατάσταση αναμονής παρέχει σύνδεση με δίκτυο και δικτυωμένη κατάσταση αναμονής, όπως ορίζεται στον κανονισμό (ΕΕ) αριθ. 801/2013 της Επιτροπής (1), η κατανάλωση ισχύος στην κατάσταση αυτή δεν υπερβαίνει τα 2,00 W·
δ)
το αργότερο 15 λεπτά αφού ενεργοποιηθεί το οικιακό πλυντήριο ή μετά το τέλος οποιουδήποτε προγράμματος και συναφών λειτουργιών ή μετά από οποιαδήποτε αλληλεπίδραση με τον εξοπλισμό, εάν δεν ενεργοποιηθεί κανένας άλλος τρόπος λειτουργίας, συμπεριλαμβανομένων των μέτρων έκτακτης ανάγκης, ο εξοπλισμός τίθεται αυτόματα σε κατάσταση εκτός λειτουργίας ή σε κατάσταση αναμονής·
ε)
εάν το οικιακό πλυντήριο πιάτων παρέχει καθυστέρηση έναρξης, η κατανάλωση ισχύος στην κατάσταση αυτή, συμπεριλαμβανομένης τυχόν κατάστασης αναμονής, δεν υπερβαίνει το 4,00 W. Η καθυστέρηση της έναρξης δεν μπορεί να προγραμματιστεί από τον χρήστη για περισσότερες από 24 ώρες·
στ)
κάθε οικιακό πλυντήριο πιάτων που μπορεί να συνδεθεί με δίκτυο παρέχει τη δυνατότητα ενεργοποίησης και απενεργοποίησης της σύνδεσης με το δίκτυο. Η σύνδεση με το δίκτυο είναι απενεργοποιημένη εκ προεπιλογής.
5.   ΑΠΑΙΤΗΣΕΙΣ ΑΠΟΤΕΛΕΣΜΑΤΙΚΗΣ ΧΡΗΣΗΣ ΤΩΝ ΠΟΡΩΝ
Από την 1η Μαρτίου 2021, τα οικιακά πλυντήρια πιάτων συμμορφώνονται με τις ακόλουθες απαιτήσεις:
1.
διαθεσιμότητα ανταλλακτικών
α)
οι κατασκευαστές, οι εισαγωγείς ή οι εξουσιοδοτημένοι αντιπρόσωποι οικιακών πλυντηρίων πιάτων διαθέτουν στους επαγγελματίες επισκευαστές τουλάχιστον τα ακόλουθα ανταλλακτικά, για ελάχιστη περίοδο επτά ετών από τη διάθεση του τελευταίου τεμαχίου του μοντέλου στην αγορά:
—
κινητήρα,
—
αντλία κυκλοφορίας και αποστράγγισης,
—
θερμαντήρες και θερμαντικά στοιχεία, συμπεριλαμβανομένων των αντλιών θερμότητας (είτε χωριστά είτε συνδυασμένα),
—
σωληνώσεις και συναφή εξοπλισμό, συμπεριλαμβανομένων όλων των εύκαμπτων αγωγών, των βαλβίδων, των φίλτρων και των βαλβίδων aquastop,
—
δομικά και εσωτερικά ανταλλακτικά που σχετίζονται με τη συναρμόλογηση της πόρτας (χωριστά ή συνδυασμένα),
—
πινακίδες τυπωμένου κυκλώματος,
—
ηλεκτρονικές οθόνες,
—
διακόπτες πίεσης,
—
θερμοστάτες και αισθητήρες,
—
λογισμικό και υλικολογισμικό, συμπεριλαμβανομένου του λογισμικού επαναφοράς,
β)
οι κατασκευαστές, οι εισαγωγείς ή οι εξουσιοδοτημένοι αντιπρόσωποι οικιακών πλυντηρίων πιάτων θέτουν στη διάθεση των επαγγελματιών επισκευαστών και των τελικών χρηστών τουλάχιστον τα ακόλουθα ανταλλακτικά: γιγγλυμούς και παρεμβύσματα θυρών, άλλα παρεμβύσματα, βραχίονες ψεκασμού, φίλτρα αποστράγγισης, εσωτερικούς φορείς και πλαστικά περιφερειακά όπως καλάθια και καλύμματα, για ελάχιστη περίοδο δέκα ετών από τη διάθεση του τελευταίου τεμαχίου του μοντέλου στην αγορά·
γ)
οι κατασκευαστές, οι εισαγωγείς ή οι εξουσιοδοτημένοι αντιπρόσωποι οικιακών πλυντηρίων πιάτων μεριμνούν ώστε να είναι δυνατή η αντικατάσταση των εν λόγω ανταλλακτικών που αναφέρονται στα στοιχεία α) και β) με τη χρήση κοινώς διαθέσιμων εργαλείων και χωρίς μόνιμη βλάβη της συσκευής·
δ)
ο κατάλογος των ανταλλακτικών του στοιχείου α) και η διαδικασία παραγγελίας τους δημοσιοποιούνται μέσω της ελεύθερα προσβάσιμης ιστοσελίδας του κατασκευαστή, του εισαγωγέα ή του εξουσιοδοτημένου αντιπροσώπου το αργότερο δύο έτη από τη διάθεση του πρώτου τεμαχίου μοντέλου στην αγορά και μέχρι τη λήξη της περιόδου διαθεσιμότητας αυτών των ανταλλακτικών·
ε)
ο κατάλογος των ανταλλακτικών του στοιχείου β), η διαδικασία παραγγελίας τους και οι οδηγίες επισκευής δημοσιοποιούνται μέσω της ελεύθερα προσβάσιμης ιστοσελίδας του κατασκευαστή, του εισαγωγέα ή του εξουσιοδοτημένου αντιπροσώπου από τη στιγμή της διάθεσης του πρώτου τεμαχίου ενός μοντέλου στην αγορά και μέχρι τη λήξη της περιόδου διαθεσιμότητας αυτών των ανταλλακτικών.
2.
Μέγιστος χρόνος παράδοσης των ανταλλακτικών:
α)
Κατά τη διάρκεια της περιόδου που αναφέρεται στο σημείο 1, ο κατασκευαστής, ο εισαγωγέας ή ο εξουσιοδοτημένος αντιπρόσωπος εξασφαλίζει την παράδοση των ανταλλακτικών εντός 15 εργάσιμων ημερών από την παραλαβή της παραγγελίας·
β)
Όσον αφορά τα ανταλλακτικά που αναφέρονται στο σημείο 1 στοιχείο α), η διαθεσιμότητα ανταλλακτικών επιτρέπεται να περιορίζεται στους επαγγελματίες επισκευαστές που είναι εγγεγραμμένοι σύμφωνα με το σημείο 3 στοιχεία α) και β)·
3.
Πρόσβαση στις πληροφορίες επισκευής και συντήρησης:
μετά την παρέλευση δύο ετών από τη διάθεση του πρώτου τεμαχίου μοντέλου στην αγορά και μέχρι τη λήξη της περιόδου που αναφέρεται στο σημείο 1, ο κατασκευαστής, ο εισαγωγέας ή ο εξουσιοδοτημένος αντιπρόσωπος παρέχει στους επαγγελματίες επισκευαστές πρόσβαση στις πληροφορίες επισκευής και συντήρησης των συσκευών υπό τους εξής όρους:
α)
η ιστοσελίδα του κατασκευαστή, του εισαγωγέα ή του εξουσιοδοτημένου αντιπροσώπου περιέχει τη διαδικασία εγγραφής των επαγγελματιών επισκευαστών για να έχουν πρόσβαση στις πληροφορίες· για να δεκτό τέτοιο αίτημα, οι κατασκευαστές, οι εισαγωγείς ή οι εξουσιοδοτημένοι αντιπρόσωποι μπορούν να απαιτούν από τον επαγγελματία επισκευαστή να αποδείξει ότι:
i)
ο επαγγελματίας επισκευαστής διαθέτει την τεχνική επάρκεια να επισκευάζει οικιακά πλυντήρια πιάτων και συμμορφώνεται με τους εφαρμοστέους κανονισμούς για τα συνεργεία επισκευής ηλεκτρικού εξοπλισμού στα κράτη μέλη όπου δραστηριοποιείται. Η παραπομπή σε επίσημο σύστημα μητρώου επαγγελματιών επισκευαστών, εφόσον υπάρχει τέτοιο σύστημα στο οικείο κράτος μέλος, αρκεί ως απόδειξη συμμόρφωσης με το παρόν σημείο·
ii)
ο επαγγελματίας επισκευαστής είναι ασφαλισμένος για την κάλυψη αστικών ευθυνών που προκύπτουν από τη δραστηριότητά του, ανεξαρτήτως εάν αυτό απαιτείται από το κράτος μέλος·
β)
οι κατασκευαστές, εισαγωγείς ή εξουσιοδοτημένοι αντιπρόσωποι δέχονται ή απορρίπτουν την εγγραφή εντός 5 εργάσιμων ημερών από την ημερομηνία υποβολής του αιτήματος·
γ)
οι κατασκευαστές, εισαγωγείς ή εξουσιοδοτημένοι αντιπρόσωποι μπορούν να επιβάλλουν εύλογα και αναλογικά τέλη για την πρόσβαση στις πληροφορίες επισκευής και συντήρησης ή για τη λήψη τακτικών ενημερώσεων. Τα τέλη είναι εύλογα αν δεν αποθαρρύνουν την πρόσβαση επειδή δεν λαμβάνεται υπόψη ο βαθμός χρήσης των πληροφοριών από τον επαγγελματία επισκευαστή·
όταν ο επαγγελματίας επισκευαστής εγγραφεί, έχει πρόσβαση, εντός μίας εργάσιμης ημέρας από την υποβολή του αιτήματός του, στις πληροφορίες επισκευής και συντήρησης που ζητεί. Οι πληροφορίες επιτρέπεται να παρέχονται για ισοδύναμο μοντέλο ή μοντέλο της ίδιας οικογένειας, ανάλογα με την περίπτωση·
οι διαθέσιμες πληροφορίες επισκευής και συντήρησης περιλαμβάνουν:
—
την αδιαμφισβήτητη ταυτοποίηση της συσκευής,
—
σχέδιο ή ανάπτυγμα αποσυναρμολόγησης,
—
κατάλογο του αναγκαίου εξοπλισμού επισκευής και δοκιμής,
—
πληροφορίες για τα κατασκευαστικά και διαγνωστικά στοιχεία (π.χ. ελάχιστες και μέγιστες θεωρητικές τιμές των μετρήσεων),
—
διαγράμματα της καλωδίωσης και των συνδέσεων,
—
διαγνωστικούς κωδικούς βλάβης και σφάλματος (καθώς και τους ειδικούς κωδικούς του κατασκευαστή, κατά περίπτωση),
—
οδηγίες για την εγκατάσταση του σχετικού λογισμικού και υλικολογισμικού, συμπεριλαμβανομένου του λογισμικού επαναφοράς και
—
πληροφορίες για τον τρόπο πρόσβασης στο ιστορικό δεδομένων των καταγραφέντων περιστατικών αστοχίας που έχουν αποθηκευθεί στο οικιακό πλυντήριο πιάτων (κατά περίπτωση)·
4.
απαιτήσεις παροχής πληροφοριών για τα ψυκτικά αέρια:
με την επιφύλαξη του κανονισμού (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου (2), για τα οικιακά πλυντήρια πιάτων τα οποία είναι εφοδιασμένα με αντλία θερμότητας, η χημική ονομασία του χρησιμοποιούμενου ψυκτικού αερίου ή ισοδύναμη αναφορά όπως είναι ένα κοινώς χρησιμοποιούμενο και κατανοητό σύμβολο, ετικέτα ή λογότυπο, απεικονίζεται κατά τρόπο μόνιμο, ευδιάκριτο και ευανάγνωστο στο εξωτερικό της συσκευής, για παράδειγμα στην οπίσθια πλευρά της. Επιτρέπεται να χρησιμοποιούνται για την ίδια χημική ουσία περισσότερες από μία μνείες·
5.
απαιτήσεις για την αποσυναρμολόγηση με σκοπό την ανάκτηση υλικών και την ανακύκλωση χωρίς να προκαλείται ρύπανση:
—
οι κατασκευαστές, οι εισαγωγείς ή οι εξουσιοδοτημένοι αντιπρόσωποι μεριμνούν ώστε τα οικιακά πλυντήρια πιάτων να σχεδιάζονται κατά τρόπο ώστε να είναι δυνατή η αφαίρεση των υλικών και των κατασκευαστικών στοιχείων που αναφέρονται στο παράρτημα VII της οδηγίας 2012/19/ΕΕ με τη χρήση κοινώς διαθέσιμων εργαλείων·
—
οι κατασκευαστές, οι εισαγωγείς και οι εξουσιοδοτημένοι αντιπρόσωποι εκπληρώνουν τις υποχρεώσεις που καθορίζονται στο άρθρο 15 σημείο 1 της οδηγίας 2012/19/ΕΕ.
6.   ΑΠΑΙΤΗΣΕΙΣ ΠΛΗΡΟΦΟΡΗΣΗΣ
Οι οδηγίες χρήσης και εγκατάστασης παρέχονται υπό μορφή εγχειριδίου σε ελεύθερα προσβάσιμη ιστοσελίδα του κατασκευαστή, του εισαγωγέα ή του εξουσιοδοτημένου αντιπροσώπου, και περιλαμβάνουν:
1.
πληροφορίες ότι το πρόγραμμα eco είναι κατάλληλο για τον καθαρισμό κανονικά λερωμένων επιτραπέζιων σκευών, ότι για αυτή τη χρήση είναι το αποτελεσματικότερο πρόγραμμα ως προς τον συνδυασμό κατανάλωσης ενέργειας και νερού και ότι χρησιμοποιείται για την αξιολόγηση της συμμόρφωσης με τη νομοθεσία της ΕΕ για τον οικολογικό σχεδιασμό·
2.
πληροφορίες ότι η φόρτωση του οικιακού πλυντηρίου πιάτων έως τη χωρητικότητα που υποδεικνύει ο κατασκευαστής συμβάλλει στην εξοικονόμηση ενέργειας και νερού και πληροφορίες σχετικά με την ορθή φόρτωση επιτραπέζιων σκευών και τις κύριες συνέπειες εσφαλμένης φόρτωσης·
3.
πληροφορίες ότι το ξέπλυμα των επιτραπέζιων σκευών με τα χέρια αυξάνει την κατανάλωση νερού και ενέργειας και ότι δεν συνιστάται·
4.
πληροφορίες ότι το για πλύσιμο επιτραπέζιων σκευών σε οικιακό πλυντήριο πιάτων καταναλώνεται λιγότερη ενέργεια και νερό κατά τη φάση χρήσης του σε σύγκριση με το πλύσιμο των πιάτων με τα χέρια, όταν το οικιακό πλυντήριο πιάτων χρησιμοποιείται σύμφωνα με τις οδηγίες του κατασκευαστή·
5.
τιμές διάρκειας του προγράμματος, κατανάλωσης ενέργειας και νερού για όλα τα προγράμματα που προσφέρουν κύκλο·
6.
πληροφορίες ότι οι τιμές που παρέχονται για προγράμματα άλλα από το πρόγραμμα eco είναι μόνο ενδεικτικές· και
7.
οδηγίες σχετικά με τον τρόπο ανεύρεσης των πληροφοριών για το μοντέλο που έχουν αποθηκευθεί στη βάση δεδομένων για τα προϊόντα, όπως ορίζεται στον κανονισμό (ΕΕ) 2019/2017, με σύνδεσμο που συνδέει με τις πληροφορίες του μοντέλου όπως είναι αποθηκευμένες στη βάση δεδομένων για τα προϊόντα ή με σύνδεσμο με τη βάση δεδομένων για τα προϊόντα και πληροφορίες για τον τρόπο ανεύρεσης του αναγνωριστικού του μοντέλου στο προϊόν.
Οι οδηγίες χρήσης περιλαμβάνουν επίσης οδηγίες για την εκτέλεση των εργασιών συντήρησης από τον χρήστη. Οι οδηγίες αυτές περιλαμβάνουν κατ’ ελάχιστον οδηγίες σχετικά με:
8.
την ορθή εγκατάσταση (καθώς και την επίπεδη τοποθέτηση, τη σύνδεση με το ηλεκτρικό δίκτυο, τη σύνδεση με τα στόμια εισόδου κρύου και/ή ζεστού νερού, αναλόγως)·
9.
την ορθή χρήση απορρυπαντικού, αλάτων και άλλων πρόσθετων, και τις κύριες συνέπειες εσφαλμένης δόσης·
10.
την αφαίρεση ξένων αντικειμένων από το οικιακό πλυντήριο πιάτων·
11.
τον περιοδικό καθαρισμό, συμπεριλαμβανομένης της βέλτιστης συχνότητας και της πρόληψης των εναποθέσεων αλάτων, και τη διαδικασία·
12.
τον περιοδικό έλεγχο των φίλτρων, καθώς και τη βέλτιστη συχνότητά του, και τη διαδικασία·
13.
τον προσδιορισμό σφαλμάτων, την έννοια των σφαλμάτων και τις απαιτούμενες ενέργειες, καθώς και τον προσδιορισμό των σφαλμάτων για τα οποία απαιτείται επαγγελματική βοήθεια·
14.
τον τρόπο πρόσβασης σε επαγγελματίες επισκευαστές (ιστοσελίδες, διευθύνσεις, στοιχεία επικοινωνίας).
Οι οδηγίες αυτές περιλαμβάνουν επίσης πληροφορίες σχετικά με:
15.
τυχόν επιπτώσεις της επισκευής από τον χρήστη ή από μη επαγγελματία επισκευαστή στην ασφάλεια του τελικού χρήστη και στην εγγύηση·
16.
την ελάχιστη περίοδο κατά την οποία είναι διαθέσιμα ανταλλακτικά για οικιακό πλυντήριο πιάτων.
(1)  Κανονισμός (ΕΕ) αριθ. 801/2013 της Επιτροπής, της 22ας Αυγούστου 2013, περί τροποποίησης του κανονισμού (ΕΚ) αριθ. 1275/2008 της Επιτροπής όσον αφορά τις απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής ή εκτός λειτουργίας και περί τροποποίησης του κανονισμού (ΕΚ) αριθ. 642/2009 όσον αφορά τις απαιτήσεις οικολογικού σχεδιασμού για τηλεοράσεις (ΕΕ L 225 της 23.8.2013, σ. 1).
(2)  Κανονισμός (ΕΕ) αριθ. 517/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τα φθοριούχα αέρια του θερμοκηπίου και για την κατάργηση του κανονισμού (ΕΚ) αριθ. 842/2006 (ΕΕ L 150 της 20.5.2014, σ. 195-230).
ΠΑΡΑΡΤΗΜΑ III
Μέθοδοι μετρήσεων και υπολογισμοί
Για τους σκοπούς της συμμόρφωσης και της επαλήθευσης της συμμόρφωσης με τις απαιτήσεις του παρόντος κανονισμού, οι μετρήσεις και οι υπολογισμοί πραγματοποιούνται με τη χρήση εναρμονισμένων προτύπων των οποίων οι αριθμοί αναφοράς έχουν δημοσιευθεί προς τον σκοπό αυτό στην Επίσημη Εφημερίδα της Ευρωπαϊκής Ένωσης ή με τη χρήση άλλων αξιόπιστων, επακριβών και αναπαραγώγιμων μεθόδων στις οποίες λαμβάνονται υπόψη οι γενικώς αποδεκτές πλέον σύγχρονες μέθοδοι, και σύμφωνα με τις κάτωθι διατάξεις.
Το πρόγραμμα eco στην ονομαστική χωρητικότητα χρησιμοποιείται για τη μέτρηση και τον υπολογισμό του δείκτη ενεργειακής απόδοσης (EEI), της κατανάλωσης νερού, της διάρκειας του προγράμματος, των επιδόσεων καθαρισμού και στεγνώματος, καθώς και των εκπομπών αερομεταφερόμενου ακουστικού θορύβου ενός μοντέλου οικιακού πλυντηρίου πιάτων. Η κατανάλωση ενέργειας, η κατανάλωση νερού, η διάρκεια του προγράμματος, οι επιδόσεις καθαρισμού και στεγνώματος μετρούνται συγχρόνως.
Η κατανάλωση νερού του προγράμματος eco (EPWC) εκφράζεται σε λίτρα ανά κύκλο και στρογγυλοποιείται στο πρώτο δεκαδικό ψηφίο.
Η διάρκεια του προγράμματος eco (Tt) εκφράζεται σε ώρες και λεπτά και στρογγυλοποιείται στο πλησιέστερο λεπτό.
1.   ΔΕΙΚΤΗΣ ΕΝΕΡΓΕΙΑΚΗΣ ΑΠΟΔΟΣΗΣ
Για τον υπολογισμό του EEI μοντέλου οικιακού πλυντηρίου πιάτων συγκρίνεται η κατανάλωση ενέργειας του προγράμματος eco («EPEC») οικιακού πλυντηρίου πιάτων με την κατανάλωση ενέργειας του συνήθους προγράμματός του («SPEC»).
α)
Ο ΕΕΙ υπολογίζεται ως εξής και στρογγυλοποιείται στο πρώτο δεκαδικό ψηφίο:
EEI = (EPEC/SPEC) × 100
όπου:
EPEC, η κατανάλωση ενέργειας του προγράμματος eco του οικιακού πλυντηρίου πιάτων μετρούμενη σε kWh/κύκλο και στρογγυλοποιούμενη στο τρίτο δεκαδικό ψηφίο·
SPEC, η κατανάλωση ενέργειας του συνήθους προγράμματος του οικιακού πλυντηρίου πιάτων.
β)
Η SPEC υπολογίζεται σε kWh/κύκλο και στρογγυλοποιείται στο τρίτο δεκαδικό ψηφίο ως εξής:
i)
για οικιακά πλυντήρια πιάτων με ονομαστική χωρητικότητα ps ≥ 10 και πλάτος > 50 cm:
SPEC = 0,025 × ps + 1,350
ii)
για οικιακά πλυντήρια πιάτων με ονομαστική χωρητικότητα ps ≤ 9 ή πλάτος ≤ 50 cm:
SPEC = 0,090 × ps + 0,450
όπου ps, ο αριθμός ατομικών σερβίτσιων.
2.   ΔΕΙΚΤΗΣ ΕΠΙΔΟΣΕΩΝ ΚΑΘΑΡΙΣΜΟΥ
Για τον υπολογισμό του δείκτη επιδόσεων καθαρισμού (IC) μοντέλου οικιακού πλυντηρίου πιάτων, συγκρίνονται οι επιδόσεις καθαρισμού του προγράμματος eco με τις επιδόσεις καθαρισμού πλυντηρίου πιάτων αναφοράς.
Ο IC υπολογίζεται ως εξής και στρογγυλοποιείται στο δεύτερο δεκαδικό ψηφίο:
IC = exp (ln IC)
και
όπου:
CT,i, η επίδοση καθαρισμού του προγράμματος eco του υπό δοκιμή οικιακού πλυντηρίου πιάτων σε μία δοκιμαστική λειτουργία (i), στρογγυλοποιούμενη στο δεύτερο δεκαδικό ψηφίο·
CR,i, η επίδοση καθαρισμού του πλυντηρίου πιάτων αναφοράς σε μία δοκιμαστική λειτουργία (i), στρογγυλοποιούμενη στο δεύτερο δεκαδικό ψηφίο·
n, ο αριθμός των δοκιμαστικών λειτουργιών.
3.   ΔΕΙΚΤΗΣ ΕΠΙΔΟΣΕΩΝ ΣΤΕΓΝΩΜΑΤΟΣ
Για τον υπολογισμό του δείκτη επιδόσεων στεγνώματος (ID) μοντέλου οικιακού πλυντηρίου πιάτων, συγκρίνονται οι επιδόσεις στεγνώματος του προγράμματος eco με τις επιδόσεις στεγνώματος πλυντηρίου πιάτων αναφοράς.
Ο ID υπολογίζεται ως εξής και στρογγυλοποιείται στο δεύτερο δεκαδικό ψηφίο:
ID = exp (ln I
D)
και
όπου:
ID,i ο δείκτης επιδόσεων στεγνώματος του προγράμματος eco του υπό δοκιμή οικιακού πλυντηρίου πιάτων σε μία δοκιμαστική λειτουργία (i)·
n, ο αριθμός των συνδυασμένων δοκιμαστικών λειτουργιών καθαρισμού και στεγνώματος.
Ο ID,i υπολογίζεται ως εξής και στρογγυλοποιείται στο δεύτερο δεκαδικό ψηφίο:
ln ID,i
= ln (DT,i/DR,t)
όπου:
DT,i, η μέση επίδοση στεγνώματος του προγράμματος eco του υπό δοκιμή οικιακού πλυντηρίου πιάτων σε μία δοκιμαστική λειτουργία (i), στρογγυλοποιούμενη στο δεύτερο δεκαδικό ψηφίο·
DR,t, η επιδιωκόμενη απόδοση στεγνώματος του πλυντηρίου πιάτων αναφοράς, στρογγυλοποιούμενη στο δεύτερο δεκαδικό ψηφίο.
4.   ΚΑΤΑΣΤΑΣΕΙΣ ΧΑΜΗΛΗΣ ΚΑΤΑΝΑΛΩΣΗΣ ΙΣΧΥΟΣ
Πραγματοποιείται μέτρηση της κατανάλωσης ισχύος στην κατάσταση εκτός λειτουργίας (Po), στην κατάσταση αναμονής (Psm) και, κατά περίπτωση, στην καθυστέρηση έναρξης (Pds). Οι μετρούμενες τιμές εκφράζονται σε W και στρογγυλοποιούνται στο δεύτερο δεκαδικό ψηφίο.
Κατά τη διάρκεια των μετρήσεων της κατανάλωσης ισχύος σε καταστάσεις χαμηλής κατανάλωσης ισχύος, ελέγχονται και καταγράφονται τα ακόλουθα:
—
η απεικόνιση ή όχι πληροφοριών,
—
η ενεργοποίηση ή μη σύνδεσης με δίκτυο.
ΠΑΡΑΡΤΗΜΑ IV
Διαδικασία επαλήθευσης για τους σκοπούς επιτήρησης της αγοράς
Οι ανοχές επαλήθευσης που καθορίζονται στο παρόν παράρτημα αφορούν μόνον την επαλήθευση των μετρήσεων των παραμέτρων από τις αρχές των κρατών μελών και δεν χρησιμοποιούνται από τον κατασκευαστή, τον εισαγωγέα ή τον εξουσιοδοτημένο αντιπρόσωπο ως αποδεκτές ανοχές για τον καθορισμό των αριθμητικών τιμών που αναφέρονται στην τεχνική τεκμηρίωση ή για την ερμηνεία αυτών των αριθμητικών τιμών με σκοπό να επιτευχθεί συμμόρφωση ή για τη με άλλο τρόπο κοινοποίηση καλύτερων επιδόσεων.
Εάν ένα μοντέλο έχει σχεδιασθεί κατά τρόπον ώστε να μπορεί να ανιχνεύει ότι υποβάλλεται σε δοκιμή (π.χ. να αναγνωρίζει τις συνθήκες δοκιμής ή τον κύκλο δοκιμής) και να αντιδρά συγκεκριμένα με αυτόματη αλλοίωση των επιδόσεών του κατά τη διάρκεια της δοκιμής, με σκοπό την επίτευξη ευνοϊκότερου επιπέδου οποιασδήποτε παραμέτρου του παρόντος κανονισμού ή της τεχνικής τεκμηρίωσης ή οποιουδήποτε άλλου παρεχόμενου εγγράφου, το μοντέλο και όλα τα ισοδύναμα μοντέλα θεωρείται ότι δεν συμμορφώνονται με τις απαιτήσεις.
Κατά την επαλήθευση της συμμόρφωσης ενός μοντέλου προϊόντος με τις απαιτήσεις που καθορίζονται στον παρόντα κανονισμό σύμφωνα με το άρθρο 3 παράγραφος 2 της οδηγίας 2009/125/ΕΚ, για τις απαιτήσεις που αναφέρονται στο παρόν παράρτημα, οι αρχές των κρατών μελών εφαρμόζουν την ακόλουθη διαδικασία:
1.
οι αρχές των κρατών μελών ελέγχουν ένα μόνον τεμάχιο του μοντέλου·
2.
το μοντέλο θεωρείται ότι συμμορφώνεται με τις εφαρμοστέες απαιτήσεις εάν:
α)
οι αριθμητικές τιμές που περιέχει η τεχνική τεκμηρίωση κατά το σημείο 2 του παραρτήματος IV της οδηγίας 2009/125/ΕΚ (δηλωμένες τιμές) και, ανάλογα με την περίπτωση, οι τιμές που χρησιμοποιούνται για τον υπολογισμό αυτών των αριθμητικών τιμών δεν είναι ευνοϊκότερες για τον κατασκευαστή, τον εισαγωγέα ή τον εξουσιοδοτημένο αντιπρόσωπο από τα αποτελέσματα των αντίστοιχων μετρήσεων που εκτελούνται κατά το στοιχείο ζ)· και
β)
οι δηλωμένες τιμές συμμορφώνονται με τις απαιτήσεις που καθορίζονται στον παρόντα κανονισμό και οι τυχόν απαιτούμενες πληροφορίες προϊόντος που δημοσιεύει ο κατασκευαστής, ο εισαγωγέας ή ο εξουσιοδοτημένος αντιπρόσωπος δεν περιλαμβάνουν τιμές ευνοϊκότερες για τον κατασκευαστή, τον εισαγωγέα ή τον εξουσιοδοτημένο αντιπρόσωπο από τις δηλωμένες τιμές· και
γ)
όταν οι αρχές των κρατών μελών ελέγχουν το τεμάχιο του μοντέλου, διαπιστώνουν ότι ο κατασκευαστής, ο εισαγωγέας ή ο εξουσιοδοτημένος αντιπρόσωπος έχει θέσει σε εφαρμογή σύστημα που συμμορφώνεται με τις απαιτήσεις του άρθρου 6 δεύτερο εδάφιο· και
δ)
όταν οι αρχές των κρατών μελών ελέγχουν το τεμάχιο του μοντέλου, το τεμάχιο συμμορφώνεται με τις απαιτήσεις προγράμματος του σημείου 1, τις απαιτήσεις αποτελεσματικής χρήσης των πόρων του σημείου 5 και τις απαιτήσεις πληροφόρησης του σημείου 6 του παραρτήματος II· και
ε)
όταν οι αρχές των κρατών μελών θέτουν σε δοκιμή το τεμάχιο του μοντέλου, οι προσδιοριζόμενες τιμές (οι τιμές των σχετικών παραμέτρων όπως μετρήθηκαν κατά τη δοκιμή και οι αριθμητικές τιμές που υπολογίσθηκαν βάσει των μετρήσεων αυτών) είναι εντός των αντίστοιχων ανοχών επαλήθευσης, όπως εμφαίνονται στον πίνακα 1·
3.
αν δεν επιτευχθούν τα αποτελέσματα που αναφέρονται στο σημείο 2 στοιχεία α), β) γ) ή δ), θεωρείται ότι το μοντέλο και όλα τα ισοδύναμα μοντέλα δεν συμμορφώνονται με τον παρόντα κανονισμό·
4.
αν δεν επιτευχθεί το αποτέλεσμα που αναφέρεται στο σημείο 2 στοιχείο ε), οι αρχές του κράτους μέλους επιλέγουν τρία επιπλέον τεμάχια του ίδιου μοντέλου για δοκιμή. Εναλλακτικά, επιτρέπεται τα τρία επιπλέον τεμάχια να επιλεγούν από ένα ή περισσότερα διαφορετικά ισοδύναμα μοντέλα·
5.
το μοντέλο θεωρείται ότι συμμορφώνεται με τις εφαρμοστέες απαιτήσεις αν, για αυτά τα τρία τεμάχια, ο αριθμητικός μέσος όρος των προσδιοριζόμενων τιμών είναι σύμφωνος με τις αντίστοιχες ανοχές επαλήθευσης που αναφέρονται στον πίνακα 1·
6.
αν δεν επιτευχθεί το αποτέλεσμα που αναφέρεται στο σημείο 5, θεωρείται ότι το μοντέλο και όλα τα ισοδύναμα μοντέλα δεν συμμορφώνονται με τον παρόντα κανονισμό·
7.
οι αρχές των κρατών μελών παρέχουν όλες τις σχετικές πληροφορίες στις αρχές των άλλων κρατών μελών και στην Επιτροπή χωρίς καθυστέρηση μόλις ληφθεί απόφαση περί μη συμμόρφωσης του μοντέλου σύμφωνα με τα σημεία 3 ή 6.
Οι αρχές των κρατών μελών χρησιμοποιούν τις μεθόδους μέτρησης και υπολογισμού που καθορίζονται στο παράρτημα III.
Οι αρχές των κρατών μελών εφαρμόζουν μόνον τις ανοχές επαλήθευσης που καθορίζονται στον πίνακα 1 και χρησιμοποιούν μόνον τη διαδικασία που περιγράφεται στα σημεία 1 έως 7 για τις απαιτήσεις που περιλαμβάνει το παρόν παράρτημα. Για τις παραμέτρους του πίνακα 1, δεν εφαρμόζονται άλλες ανοχές, όπως αυτές των εναρμονισμένων προτύπων ή οποιασδήποτε άλλης μεθόδου μέτρησης.
Πίνακας 1
Ανοχές επαλήθευσης
Παράμετρος
Ανοχές επαλήθευσης
Κατανάλωση ενέργειας του προγράμματος eco (EPEC)
Η προσδιοριζόμενη τιμή (*1) δεν υπερβαίνει τη δηλωμένη τιμή EPEC περισσότερο από 5 %.
Κατανάλωση νερού του προγράμματος eco (EPWC)
Η προσδιοριζόμενη τιμή (*1) δεν υπερβαίνει τη δηλωμένη τιμή EPWC περισσότερο από 5 %.
Δείκτης επιδόσεων καθαρισμού (IC)
Η προσδιοριζόμενη τιμή (*1) δεν είναι μικρότερη της δηλωμένης τιμής IC περισσότερο από 14 %.
Δείκτης επιδόσεων στεγνώματος (ID)
Η προσδιοριζόμενη τιμή (*1) δεν είναι μικρότερη της δηλωμένης τιμής ID περισσότερο από 12 %.
Διάρκεια προγράμματος (Tt)
Η προσδιοριζόμενη τιμή (*1) δεν υπερβαίνει τη δηλωμένη τιμή περισσότερο από 5 % ή 10 λεπτά, ανάλογα ποια τιμή είναι μεγαλύτερη.
Κατανάλωση ισχύος σε κατάσταση εκτός λειτουργίας (Po)
Η προσδιοριζόμενη τιμή (*1) της κατανάλωσης ισχύος Po δεν υπερβαίνει τη δηλωμένη τιμή περισσότερο από 0,10  W.
Κατανάλωση ισχύος σε κατάσταση αναμονής (Psm)
Η προσδιοριζόμενη τιμή (*1) κατανάλωσης ισχύος Psm δεν υπερβαίνει τη δηλωμένη τιμή περισσότερο από 10 %, εάν η δηλωμένη τιμή είναι μεγαλύτερη από 1,00  W, ή περισσότερο από 0,10  W, εάν η δηλωμένη τιμή είναι κατώτερη ή ίση με 1,00  W.
Κατανάλωση ισχύος σε καθυστέρηση έναρξης (Pds)
Η προσδιοριζόμενη τιμή (*1) κατανάλωσης ισχύος Pds δεν υπερβαίνει τη δηλωμένη τιμή περισσότερο από 10 %, εάν η δηλωμένη τιμή είναι μεγαλύτερη από 1,00  W, ή περισσότερο από 0,10  W, εάν η δηλωμένη τιμή είναι κατώτερη ή ίση με 1,00  W.
(*1)  Στην περίπτωση των τριών επιπλέον τεμαχίων που υποβάλλονται σε δοκιμή κατά το σημείο 4, ως προσδιοριζόμενη τιμή νοείται ο αριθμητικός μέσος όρος των προσδιοριζόμενων τιμών αυτών των τριών επιπλέον τεμαχίων.
ΠΑΡΑΡΤΗΜΑ V
Κριτήρια συγκριτικής αξιολόγησης
1.   ΕΝΔΕΙΚΤΙΚΑ ΚΡΙΤΗΡΙΑ ΣΥΓΚΡΙΤΙΚΗΣ ΑΞΙΟΛΟΓΗΣΗΣ ΤΩΝ ΟΙΚΙΑΚΩΝ ΠΛΥΝΤΗΡΙΩΝ ΠΙΑΤΩΝ ΟΣΟΝ ΑΦΟΡΑ ΤΗΝ ΚΑΤΑΝΑΛΩΣΗ ΝΕΡΟΥ ΚΑΙ ΕΝΕΡΓΕΙΑΣ, ΤΙΣ ΕΚΠΟΜΠΈΣ ΑΕΡΟΜΕΤΑΦΕΡΟΜΕΝΟΥ ΑΚΟΥΣΤΙΚΟΥ ΘΟΡΥΒΟΥ ΚΑΙ ΤΗ ΔΙΑΡΚΕΙΑ ΤΟΥ ΠΡΟΓΡΑΜΜΑΤΟΣ
Κατά την έναρξη ισχύος του παρόντος κανονισμού, η βέλτιστη διαθέσιμη στην αγορά τεχνολογία για τα οικιακά πλυντήρια πιάτων όσον αφορά την ενεργειακή τους απόδοση, την κατανάλωση ενέργειας και νερού, τις εκπομπές αερομεταφερόμενου ακουστικού θορύβου και τη διάρκεια του προγράμματος eco προσδιορίσθηκε ως εξής:
1.
οικιακά πλυντήρια πιάτων 14 ατομικών σερβίτσιων (χωρίς τεχνολογία αντλίας θερμότητας):
α)
κατανάλωση ενέργειας: 0,67 kWh/κύκλο,
β)
κατανάλωση νερού: 9,9 λίτρα/κύκλο,
γ)
εκπομπές αερομεταφερόμενου ακουστικού θορύβου: 44 dB(A),
δ)
διάρκεια προγράμματος: 222 λεπτά (3 ώρες και 42 λεπτά)·
2.
οικιακά πλυντήρια πιάτων 13 ατομικών σερβίτσιων (με τεχνολογία αντλίας θερμότητας):
α)
κατανάλωση ενέργειας: 0,55 kWh/κύκλο,
β)
κατανάλωση νερού: 8,8 λίτρα/κύκλο,
γ)
εκπομπές αερομεταφερόμενου ακουστικού θορύβου: 46 dB(A),
δ)
διάρκεια προγράμματος: 295 λεπτά (4 ώρες και 55 λεπτά)·
3.
οικιακά πλυντήρια πιάτων 10 ατομικών σερβίτσιων:
α)
κατανάλωση ενέργειας: 0,66 kWh/κύκλο,
β)
κατανάλωση νερού: 9,5 λίτρα/κύκλο,
γ)
εκπομπές αερομεταφερόμενου ακουστικού θορύβου: 44 dB(A),
δ)
διάρκεια προγράμματος: 195 λεπτά (3 ώρες και 15 λεπτά)·
4.
οικιακά πλυντήρια πιάτων 6 ατομικών σερβίτσιων:
α)
κατανάλωση ενέργειας: 0,62 kWh/κύκλο,
β)
κατανάλωση νερού: 8,0 λίτρα/κύκλο,
γ)
εκπομπές αερομεταφερόμενου ακουστικού θορύβου: 48 dB(A),
δ)
διάρκεια προγράμματος: 225 λεπτά (3 ώρες και 45 λεπτά).
2.   ΕΝΔΕΙΚΤΙΚΑ ΚΡΙΤΗΡΙΑ ΣΥΓΚΡΙΤΙΚΗΣ ΑΞΙΟΛΟΓΗΣΗΣ ΤΩΝ ΟΙΚΙΑΚΩΝ ΠΛΥΝΤΗΡΙΩΝ ΠΙΑΤΩΝ ΟΣΟΝ ΑΦΟΡΑ ΤΗΝ ΚΑΤΑΝΑΛΩΣΗ ΙΣΧΥΟΣ ΣΕ ΚΑΤΑΣΤΑΣΕΙΣ ΧΑΜΗΛΗΣ ΚΑΤΑΝΑΛΩΣΗΣ ΙΣΧΥΟΣ
Κατά την έναρξη ισχύος του παρόντος κανονισμού, η βέλτιστη διαθέσιμη στην αγορά τεχνολογία για τα οικιακά πλυντήρια πιάτων όσον αφορά την κατανάλωση ισχύος στις καταστάσεις χαμηλής κατανάλωσης ισχύος είναι:
1.
κατάσταση αναμονής: 0,20 W·
2.
δικτυωμένη κατάσταση αναμονής: Ethernet 0,60 W, Wi-Fi 0,70 W.

Summary:
Οικολογικός σχεδιασμός και ενεργειακή επισήμανση — Οικιακά πλυντήρια πιάτων
Οικολογικός σχεδιασμός και ενεργειακή επισήμανση — Οικιακά πλυντήρια πιάτων
 
ΣΥΝΟΨΗ ΤΩΝ ΑΚΟΛΟΥΘΩΝ ΚΕΙΜΕΝΩΝ:
Κανονισμός (ΕE) 2019/2022 σχετικά με τις απαιτήσεις οικολογικού σχεδιασμού των οικιακών πλυντηρίων πιάτων
Κατ’ εξουσιοδότηση κανονισμός (ΕΕ) 2019/2017 όσον αφορά την ενεργειακή επισήμανση των οικιακών πλυντηρίων πιάτων
ΠΟΙΟΣ ΕΙΝΑΙ Ο ΣΚΟΠΟΣ ΤΩΝ ΚΑΝΟΝΙΣΜΩΝ;
Τα οικιακά πλυντήρια πιάτων υπόκεινται σε νέες και αναθεωρημένες απαιτήσεις οικολογικού σχεδιασμού* και σε νέους και αναθεωρημένους κανόνες ενεργειακής επισήμανσης*. Ο οικολογικός σχεδιασμός και η ενεργειακή επισήμανση είναι άρρηκτα συνδεδεμένες, παρέχοντας πολύτιμες πληροφορίες στους Ευρωπαίους καταναλωτές ώστε να είναι σε θέση να κάνουν συνειδητές επιλογές και συμβάλλουν έτσι στην περαιτέρω ανάπτυξη της αγοράς ενεργειακών αποδοτικών προϊόντων.
Ο κανονισμός (ΕΕ) 2019/2022 καθορίζει απαιτήσεις οικολογικού σχεδιασμού δυνάμει της οδηγίας 2009/125/ΕΚ για την πώληση ή τη θέση σε λειτουργία ηλεκτρικών οικιακών πλυντηρίων πιάτων που τροφοδοτούνται από το ηλεκτρικό δίκτυο, συμπεριλαμβανομένων των εντοιχιζόμενων οικιακών πλυντηρίων πιάτων και των ηλεκτρικών οικιακών πλυντηρίων πιάτων που τροφοδοτούνται από το ηλεκτρικό δίκτυο και που μπορούν, επίσης, να λειτουργούν με μπαταρία. Τροποποιεί τον κανονισμό (ΕΚ) αριθ. 1275/2008 και καταργεί τον κανονισμό (ΕΕ) αριθ. 1016/2010.
Ο κατ’ εξουσιοδότηση κανονισμός (ΕΕ) 2019/2017 θεσπίζει κανόνες για την επισήμανση, καθώς και για την παροχή πρόσθετων πληροφοριών προϊόντος για τις συγκεκριμένες συσκευές. Συμπληρώνει τον κανονισμό (ΕΕ) 2017/1369 και καταργεί τον κανονισμό (ΕΕ) αριθ. 1059/2010.
ΒΑΣΙΚΑ ΣΗΜΕΙΑ
Ο κανονισμός (ΕΕ) 2019/2022:Καθορίζει της απαιτήσεις οικολογικού σχεδιασμού στο παράρτημα II, οι οποίες καλύπτουν:τις απαιτήσεις προγράμματος, συμπεριλαμβανομένων των κανόνων παροχής ενός προγράμματος eco. Το πρόγραμμα eco πρέπει να οριστεί ως το προεπιλεγμένο πρόγραμμα, όπου είναι δυνατόν ή να καταστεί διαθέσιμο για απευθείας επιλογή χωρίς να απαιτείται οποιαδήποτε άλλη επιλογή, όπως ειδική θερμοκρασία ή φορτίο. Οι ενδείξεις «κανονικό», «καθημερινό», «τακτικό» και «σύνηθες» δεν πρέπει να χρησιμοποιούνται στις ονομασίες προγραμμάτων, ούτε μεμονωμένα ούτε σε συνδυασμό με άλλες πληροφορίες·την ενεργειακή απόδοση·τις λειτουργικές απαιτήσεις, συμπεριλαμβανομένων των επιδόσεων καθαρισμού και στεγνώματος·τις καταστάσεις χαμηλής κατανάλωσης ισχύος (την κατάσταση εκτός λειτουργίας ή την κατάσταση αναμονής)·την αποτελεσματική χρήση πόρων, συμπεριλαμβάνοντας τη διαθεσιμότητα ανταλλακτικών, την πρόσβαση σε πληροφορίες επισκευής και συντήρησης, την ανάκτηση υλικών και την ανακύκλωση·τις πληροφορίες για συνεργεία εγκατάστασης και τελικούς χρήστες. Καθορίζει τη διαδικασία αξιολόγησης της συμμόρφωσης: οι εθνικές αρχές πρέπει να εφαρμόζουν τις διαδικασίες επαλήθευσης που παρατίθενται στο παράρτημα IV κατά τη διενέργεια ελέγχων επιτήρησης της αγοράς, και τις μεθόδους μετρήσεων και υπολογισμών που πρέπει να ακολουθούνται στο παράρτημα III. Το παράρτημα V καθορίζει τα ενδεικτικά κριτήρια συγκριτικής αξιολόγησης με βάση τις βέλτιστες διαθέσιμες τεχνολογίες που διατίθενται στην αγορά όσον αφορά την ενεργειακή απόδοση, την κατανάλωση ενέργειας και νερού, τις εκπομπές αερομεταφερόμενου ακουστικού θορύβου και τη διάρκεια του προγράμματος eco.Ο κατ’ εξουσιοδότηση κανονισμός (ΕΕ) 2019/2017 συμπληρώνει τον κανονισμό (ΕΕ) 2017/1369 όσον αφορά την ενεργειακή επισήμανση και καθορίζει:
Την τάξη ενεργειακής απόδοσης και την κατηγορία εκπομπών αερομεταφερόμενου ακουστικού θορύβου που βασίζονται σε έναν δείκτη ο οποίος ορίζεται στο παράρτημα II.
Οι προμηθευτές πρέπει να μεριμνούν ώστε:κάθε οικιακό πλυντήριο πιάτων να διατίθεται με τυπωμένη ετικέτα με τη μορφή που καθορίζεται στο παράρτημα III· να εισάγονται στη βάση δεδομένων για τα προϊόντα οι παράμετροι που περιέχει το δελτίο πληροφοριών προϊόντος (παράρτημα V), καθώς και το περιεχόμενο της τεχνικής τεκμηρίωσης (παράρτημα VI)· για κάθε μοντέλο οικιακού πλυντηρίου πιάτων να διατίθεται στους εμπόρους μια ηλεκτρονική ετικέτα με τη μορφή που καθορίζεται στο παράρτημα III και ένα ηλεκτρονικό δελτίο πληροφοριών προϊόντος όπως καθορίζεται στο παράρτημα V·Οι έμποροι πρέπει να μεριμνούν ώστε:κάθε οικιακό πλυντήριο πιάτων να φέρει την ετικέτα που παρέχουν οι προμηθευτές κατά τρόπο ώστε να είναι ευδιάκριτη σύμφωνα με το παράρτημα III· στις πωλήσεις εξ αποστάσεως, η ετικέτα και το δελτίο πληροφοριών προϊόντος να εναρμονίζονται με τα παραρτήματα VII και VIII·Οι διαδικτυακές πλατφόρμες φιλοξενίας πρέπει να μεριμνούν ώστε η ηλεκτρονική ετικέτα και το ηλεκτρονικό δελτίο πληροφοριών προϊόντος που παρέχει ο έμπορος να απεικονίζονται με ευδιάκριτο τρόπο, σύμφωνα με το παράρτημα VIII, σε όλα τα οικιακά πλυντήρια πιάτων που πωλούνται απευθείας μέσω του ιστότοπου.
Οι εθνικές αρχές εφαρμόζουν τη διαδικασία επαλήθευσης που προβλέπεται στο παράρτημα IX κατά τη διεξαγωγή ελέγχων επιτήρησης της αγοράς.
Η Ευρωπαϊκή Επιτροπή οφείλει να επανεξετάζει τους εν λόγω κανονισμούς με βάση την τεχνολογική πρόοδο 6 έτη από την έναρξη ισχύος τους συμπεριλαμβάνοντας τη δυνατότητα επίτευξης των στόχων της κυκλικής οικονομίας.
ΑΠΟ ΠΟΤΕ ΕΦΑΡΜΟΖΟΝΤΑΙ ΟΙ ΚΑΝΟΝΙΣΜΟΙ;
Και οι δύο κανονισμοί εφαρμόζονται από την 1η Μαρτίου 2021.
ΓΕΝΙΚΟ ΠΛΑΙΣΙΟ
Η οδηγία 2009/125/ΕΚ θεσπίζει πλαίσιο για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα. Αναθέτει στην Επιτροπή το καθήκον να ορίσει αυτές τις απαιτήσεις για προϊόντα με σημαντικό όγκο πωλήσεων και εμπορικών συναλλαγών εντός της ΕΕ τα οποία έχουν σημαντικές περιβαλλοντικές επιπτώσεις. Ο κανονισμός (ΕΕ) 2017/1369 θεσπίζει ένα πλαίσιο για τον καθορισμό απαιτήσεων ενεργειακής επισήμανσης για τα συνδεόμενα με την ενέργεια προϊόντα, ώστε οι καταναλωτές να έχουν τη δυνατότητα να επιλέγουν πιο αποδοτικά προϊόντα για τη μείωση της ενεργειακής τους κατανάλωσης. Η οδηγία για τα ΑΗΗΕ ορίζει απαιτήσεις, για παράδειγμα, για την ανάκτηση και ανακύκλωση των αποβλήτων ηλεκτρικού και ηλεκτρονικού εξοπλισμού (ΑΗΗΕ), επιδιώκοντας τη μείωση των αρνητικών περιβαλλοντικών επιπτώσεων της παραγωγής και διαχείρισης AHHE και της χρήσης των πόρων.Για περισσότερες πληροφορίες, βλέπε:Πλυντήρια πιάτων (Ευρωπαϊκή Επιτροπή) Επεξήγηση των νέων μέτρων οικολογικού σχεδιασμού (Ευρωπαϊκή Επιτροπή) Οικολογικός σχεδιασμός της ΕΕ για πλυντήρια πιάτων (Κοινό Κέντρο Ερευνών της Ευρωπαϊκής Επιτροπής) Επεξήγηση των νέων ετικετών ενεργειακής απόδοσης (Ευρωπαϊκή Επιτροπή) Σχετικά με την ενεργειακή ετικέτα και τον οικολογικό σχεδιασμό (Ευρωπαϊκή Επιτροπή).
ΒΑΣΙΚΟΙ ΟΡΟΙ
Οικολογικός σχεδιασμός: Πολιτική με στόχο τη βελτίωση, μέσω καλύτερου σχεδιασμού, των περιβαλλοντικών επιδόσεων των προϊόντων καθ’ όλη τη διάρκεια του κύκλου ζωής τους, και ιδίως της ενεργειακής τους απόδοσης.
Ενεργειακή επισήμανση: Η ενεργειακή επισήμανση δίνει τη δυνατότητα στους πελάτες να προβαίνουν σε συνειδητές επιλογές με βάση την κατανάλωση ενέργειας προϊόντων που συνδέονται με την ενέργεια, μέσω μιας κλίμακας από A έως G/πράσινο έως κόκκινο.
ΒΑΣΙΚΑ ΚΕΙΜΕΝΑ
Κανονισμός (ΕE) 2019/2022 της Επιτροπής, της 1ης Οκτωβρίου 2019, για τον καθορισμό απαιτήσεων οικολογικού σχεδιασμού των οικιακών πλυντηρίων πιάτων σύμφωνα με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, για την τροποποίηση του κανονισμού (ΕΚ) αριθ. 1275/2008 της Επιτροπής και την κατάργηση του κανονισμού (ΕΕ) αριθ. 1016/2010 της Επιτροπής (EE L 315 της 5.12.2019, σ. 267-284)
Κατ’ εξουσιοδότηση κανονισμός (ΕΕ) 2019/2017 της Επιτροπής, της 11ης Μαρτίου 2019, για τη συμπλήρωση του κανονισμού (ΕΕ) 2017/1369 του Ευρωπαϊκού Κοινοβουλίου και του Συμβουλίου όσον αφορά την ενεργειακή επισήμανση των οικιακών πλυντηρίων πιάτων και για την κατάργηση του κατ’ εξουσιοδότηση κανονισμού (ΕΕ) αριθ. 1059/2010 της Επιτροπής (ΕΕ L 315 της 5.12.2019, σ. 134-154)
ΣΥΝΑΦΗ ΚΕΙΜΕΝΑ
Κανονισμός (ΕΕ) 2017/1369 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τον καθορισμό ενός πλαισίου για την ενεργειακή σήμανση και για την κατάργηση της οδηγίας 2010/30/ΕΕ (ΕΕ L 198 της 28.7.2017, σ. 1-23)
Οδηγία 2009/125/EΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10-35)
Οι διαδοχικές τροποποιήσεις της οδηγίας 2009/125/ΕΚ έχουν ενσωματωθεί στο αρχικό κείμενο. Αυτή η ενοποιημένη έκδοση αποτελεί απλώς εργαλείο τεκμηρίωσης.
τελευταία ενημέρωση 26.05.2020